Američke i iračke snage prodiru ka središtu Faludže (9/11/04) - 2004-11-09
Američki ministar obrane Donald Rumsfeld izjavio je da će američke i iračke snage odnijeti odlučnu pobjedu nad pobunjenicima
Američki ratni zrakoplovi i tenkovi napali su jutros prije zore irački grad Faludžu dok američki i irački vojnici prodiru sve dublje ka središtu grada koji se nalazi pod kontrolom pobunjenika. Građani izvješćuju o zapaljenim zgradama u letvrti Jolan gdje su pobunjenici duboko ukopani. Satima prije napada privremeni irački premijer Iyad Allawi posjetio je iračke vojnike i obećao da će u Faludži biti uspostavljena vladavina zakona. Američki ministar obrane Donald Rumsfeld izjavio je da će američke i iračke snage odnijeti odlučnu pobjedu nad pobunjenicima u Faludži. Na tiskovnoj konferenciji u Pentagonu Rumsfeld je rekao da ne može zamisliti da bi ofenziva bila prekinuta bez zaključivanja vojnih operacija. No, dodao je, ne vjeruje da se radi o posljednoj bici protiv terorista u Iraku. Američki marinci pokrenuli su operacije protiv pobunjenika u Faludži u travnju, ali su se kasnije povukli nakon što je postignuto sporazumno rješenje. Ministar Rumsfeld je rekao da u sukobima u Faludži neće biti puno civilnih žrtava. Američki dužnosnici procjenjuju da je iz grada otišlo najmanje pola stanovnika, a procjenjuje se da ih je ostalo i do stotinu tisuća. Bolnički izvori su objavili da je najmanje 12 osoba poginulo u jučerašnjim borbama.